Spányi Antal székesfehérvári püspöknek kiváló sörízlése van, s arra is pontosan ráérzett, hol érdemes főzetni a mindennapi folyékony kenyeret. A Prépost és a Szent Imre a katalánoknál is befutott.

Ezüst és bronzéremmel díjazták a tavaszi barcelonai sörfesztiválon és versenyen – március 24-26 között a Farga üzleti és kulturális központban, ahol a három nap alatt 32 ezer látogató fordult meg – English porter kategóriában a Prépost, Weissbier kategóriában a Szent Imre búzasört, amely a Monyó főzdében készül. Nem mellesleg a presztízsértékűnek számító, immár hatodszor megrendezett versenyen Mixed-style beer kategóriában szintén ezüstérmet ért el a Monyo Brewing Company Anubis söre.

© szekesfehervar.hu

A sikeres szereplés hazai bejelentésére hétfőn került sor a székesfehérvári Szent Gellért Kézműves Sörözőben, ahol a díjbemutató házigazdája Spányi Antal megyés püspök volt. "Asszisztensei " pedig Pein Ádám, a főzde ügyvezetője, Németh Antal sörfőző mester és Prischetzky Botond brand manager.

© Smohay András

A püspök úr ez alkalomból adott rövid interjút a hvg.hu-nak.

hvg.hu: Mit jelentenek a barcelonai nemzetközi sörfesztivál díjai a városnak?

S.A.: Nagy örömmel tölt el a Székesfehérvári Püspök Sörei brand nemzetközi sikere, hiszen igazán rangos versenyen értünk el szép eredményt. A Barcelona Beer Challenge 2017-en 25 országból 203 sörfőzde több mint 800 söre versenyzett, melyeket szigorú, felkészült zsűri értékelt. A Prépost ezüstje és a Szent Imre bronz érme bizonyítja, hogy söreink erős nemzetközi mezőnyben is felveszik a versenyt. Túlzás nélkül mondhatjuk, hogy a világ élvonalába kerültek a csak nálunk, Székesfehérváron kapható sörök. A város lakói büszkék lehetnek rá, és reményeim szerint növelik a város turisztikai vonzerejét.

hvg.hu: Hogyan fogadta a barcelonai hírt?

S. A.: A komoly sörversenyeken előre értesítik a nevezőket, ha termékük díjat kap, hogy felkészülhessenek, illetve részt tudjanak venni a díjátadón. A pontos eredményt ekkor még nem közlik. Március elején e-mail érkezett Barcelonából, hogy a püspöki sörök díjat nyertek. Ezt nagy megtiszteltetésnek éreztük, de ekkora sikerre nem számítottunk. Fontos megjegyezni, hogy a díjak nem ezüst, vagy bronz minősítést jelentenek, hanem abszolút helyezést. A zsűri szigorúságára jellemző, hogy volt olyan kategória, ahol nem is osztottak ki aranyérmet.

hvg.hu: Mi a tapasztalata, ismerik, megkedvelték a fehérváriak és a városba látogatók a püspöki söröket, amelyeknek a családjába egyébként egy harmadik is tartozik, a Szent Gellért pilsner?

S.A.: Tudomásom szerint Fehérváron és a környékén igen sokan megkedvelték - megjegyzem kiváló ízléssel - és ragaszkodnak a püspöki sörökhöz. Most már független, nemzetközi zsűri is igazolja, hogy jól választottak kedvenc sört. Sokan vásárolják a díszdobozos söröket, melyek igazán exkluzív ajándéknak számítanak. A turisták körében is népszerűek a Székesfehérvári Püspök Sörei.

hvg.hu: Tervezik esetleg a jelenleginél szélesebb körű forgalmazást?

S.A.: A szentjeinkről és Székesfehérvár történelmében fontos szerepet játszó papi méltóságról, a Szent Koronát őrző prépostról elnevezett sörök létrehozásában főként lelkipásztori és nem üzleti szempontok vezéreltek. Szentjeink példájára sajátos, és most már mondhatom, hogy bizonyítottan sikeres módon hívjuk fel a figyelmet. Szent Gellért püspök, Szent Imre herceg üzenete és Székesfehérvár történelmi fontossága mindig aktuális. A kiváló sörök alkalmasak rá, hogy felhívjuk rájuk a figyelmet és párbeszédet kezdeményezzünk róluk. A sörözés mindig vidám és békés társasági, közösségi tevékenység. Szeretnénk, ha a szentek példája és városunk történelme is szóba kerülne ilyenkor. Ha ezt elértük, akkor a sörök teljesítették küldetésüket.

xxxxxxxx

(Megjegyzés: Húsvétkor és húsvéthétfőn (április 16-án és 17-én), aki egy korsó Prépost portert, vagy Szent Imre búzasört fogyaszt a székesfehérvári Szent Gellért Kézműves Sörözőben, Spányi Antal megyés püspök vendége még egy pohárral a díjnyertes sörökből. Még mondja valaki, hogy nem ért a püspök úr a marketinghez is.)